

FTEHIM

BEJN L-UNJONI EWROPEA  
U R-REPUBBLIKA TAL-KOREA

DWAR ĊERTI ASPETTI TAS-SERVIZZI TAL-AJRU

L-UNJONI EWROPEA,

minn naħa waħda, u

IR-REPUBBLIKA TAL-KOREA,

min-naħa l-oħra,

minn hawn 'il quddiem "il-Partijiet Kontraenti",

FILWAQT LI JINNUTAW li l-Qorti tal-Ġustizzja tal-Unjoni Ewropea sabet li ċerti dispożizzjonijiet tal-ftehimiet bilaterali dwar is-servizzi tal-ajru bejn diversi Stati Membri tal-Unjoni Ewropea u pajjiżi terzi mhumiex kompatibbli mal-liġi tal-Unjoni Ewropea,

FILWAQT LI JINNUTAW li ġew konklużi għadd ta’ ftehimiet bilaterali dwar is-servizzi tal-ajru bejn diversi Stati Membri tal-Unjoni Ewropea u r-Repubblika tal-Korea li kien fihom dispożizzjonijiet simili u li hemm obbligu fuq l-Istati Membri li jieħdu l-passi kollha xierqa biex jeliminaw in-nuqqas ta’ kompatibilità bejn it-tali ftehimiet u t-Trattati tal-UE,

FILWAQT LI JINNUTAW li l-Unjoni Ewropea għandha l-kompetenza esklużiva fir-rigward ta’ diversi aspetti li jistgħu jiġu inklużi fi ftehimiet bilaterali dwar is-servizzi tal-ajru bejn l-Istati Membri tal-Unjoni Ewropea u pajjiżi terzi,

FILWAQT LI JINNUTAW li, skont il-liġi tal-Unjoni Ewropea, it-trasportaturi tal-ajru tal-Unjoni Ewropea stabbiliti f’xi wieħed mill-Istati Membri tal-Unjoni Ewropea għandhom id-dritt għal aċċess nondiskriminatorju għal rotot tal-ajru bejn l-Istati Membri tal-Unjoni Ewropea u pajjiżi terzi,

FILWAQT LI JIKKUNSIDRAW il-ftehimiet bejn l-Unjoni Ewropea u ċerti pajjiżi terzi li jipprovdu l-possibbiltà għaċ-ċittadini ta’ dawn il-pajjiżi terzi li jiksbu dritt ta’ sjieda fi trasportaturi tal-ajru mogħtija liċenzja skont il-liġi tal-Unjoni Ewropea,

FILWAQT LI JAGĦRFU li l-konsistenza bejn il-liġi tal-Unjoni Ewropea u d-dispożizzjonijiet tal-ftehimiet bilaterali dwar is-servizzi tal-ajru bejn l-Istati Membri tal-Unjoni Ewropea u r-Repubblika tal-Korea tipprevedi bażi legali tajba għas-servizzi tal-ajru bejn l-Unjoni Ewropea u r-Repubblika tal-Korea u tippreżerva l-kontinwità ta’ servizzi tal-ajru bħal dawn,

FILWAQT LI JINNUTAW li d-dispożizzjonijiet tal-ftehimiet bilaterali dwar is-servizzi tal-ajru bejn l-Istati Membri tal-Unjoni Ewropea u r-Repubblika tal-Korea li huma konsistenti mal-liġi tal-Unjoni Ewropea ma għandhomx għalfejn jiġu emendati jew sostitwiti,

FILWAQT LI JINNUTAW li dawn l-emendi jikkonfermaw ir-relazzjoni eċċellenti ta' bejn l-Unjoni Ewropea u r-Repubblika tal-Korea fil-qasam tat-trasport bl-ajru,

FILWAQT LI JINNUTAW li mhuwiex għan tal-Unjoni Ewropea f’dan il-Ftehim, li jiżdied il-volum totali ta’ traffiku tal-ajru bejn l-Unjoni Ewropea u r-Repubblika tal-Korea, li jiġi affettwat il-bilanċ bejn trasportaturi tal-ajru tal-Unjoni Ewropea u trasportaturi tal-ajru tar-Repubblika tal-Korea, jew li jipprevali fuq l-interpretazzjoni tad-dispożizzjonijiet ta’ ftehimiet bilaterali eżistenti dwar is-servizzi tal-ajru li għandhom x’jaqsmu mad-drittijiet tat-traffiku,

FTIEHMU KIF ĠEJ:

ARTIKOLU 1

Dispożizzjonijiet Ġenerali

1. Għall-finijiet ta’ dan il-Ftehim, “Stati Membri” tfisser l-Istati Membri tal-Unjoni Ewropea; “Trattati tal-UE” tfisser it-Trattat dwar l-Unjoni Ewropea u t-Trattat dwar il-Funzjonament tal-Unjoni Ewropea; “Parti Kontraenti” tfisser parti kontraenti f’dan il-Ftehim; “parti” tfisser il-parti kontraenti fil-ftehim bilaterali rilevanti dwar is-servizzi tal-ajru; “trasportatur tal-ajru” tfisser ukoll linja tal-ajru.

2. Ir-referenzi f’kull ftehim imniżżel fl-Anness I għaċ-ċittadini tal-Istat Membru li huwa parti fil-ftehim għandhom jinftehmu bħala referenzi għaċ-ċittadini tal-Istati Membri tal-Unjoni Ewropea.

3. Referenzi f'kull ftehim imniżżel fl-Anness I għat-trasportaturi tal-ajru jew għal-linji tal-ajru tal-Istat Membru li huwa parti f’dak il-ftehim għandhom jinftehmu bħala referenzi għat-trasportaturi tal-ajru jew għal-linji tal-ajru maħturin minn dak l-Istat Membru.

ARTIKOLU 2

Ħatra, awtorizzazzjoni u revoka

1. Id-dispożizzjonijiet fil-paragrafi 3 u 4 ta' dan l-Artikolu għandhom jipprevalu fuq id-dispożizzjonijiet korrispondenti għalihom fl-Artikoli elenkati fl-Anness II(a) u (b) rispettivament, f’dak li għandu x’jaqsam mal-ħatra tat-trasportaturi tal-ajru mill-Istat Membru kkonċernat, l-awtorizzazzjonijiet u l-permessi tiegħu mogħtija mir-Repubblika tal-Korea, u r-rifjut, ir-revoka, is-sospensjoni jew il-limitazzjoni tal-awtorizzazzjonijiet jew tal-permessi tat-trasportatur tal-ajru, rispettivament.

2. Id-dispożizzjonijiet fil-paragrafi 3 u 4 ta' dan l-Artikolu għandhom jipprevalu fuq id-dispożizzjonijiet korrispondenti għalihom fl-Artikoli elenkati fl-Anness II(a) u (b) rispettivament, f’dak li għandu x’jaqsam mal-ħatra tat-trasportaturi tal-ajru mir-Repubblika tal-Korea, l-awtorizzazzjonijiet u l-permessi maħruġa mill-Istat Membru kkonċernat, u r-rifjut, ir-revoka, is-sospensjoni jew il-limitazzjoni tal-awtorizzazzjonijiet jew il-permessi tat-trasportatur tal-ajru, rispettivament.

3. Malli tirċievi tali ħatra, u applikazzjonijiet mingħand it-trasportatur(i) tal-ajru maħtur(a), fil-forma u fil-mod preskitti għall-awtorizzazzjonijiet operattivi u għall-permessi tekniċi, kull parti għandha, soġġett għall-paragrafi 4 u 5 ta’ dan l-Artikolu, tagħti l-awtorizzazzjonijiet u l-permessi xierqa bl-inqas dewmien proċedurali, sakemm:

(a) fil-każ ta' trasportatur tal-ajru maħtur minn Stat Membru:

(i) it-trasportatur tal-ajru jkun stabbilit, skont it-Trattati tal-UE, fit-territorju tal-Istat Membru li jkun qed jaħtru u jkollu liċenzja operattiva minn Stat Membru skont il-liġi tal-Unjoni Ewropea; u

(ii) il-kontroll regolatorju effettiv tat-trasportatur tal-ajru huwa eżerċitat u miżmum mill-Istat Membru responsabbli għall-ħruġ taċ-ċertifikat tal-operatur tal-ajru tiegħu u l-awtorità aeronawtika rilevanti hija identifikata b'mod ċar fil-ħatra; u

(iii) it-trasportatur tal-ajru għandu l-post prinċipali tan-negozju tiegħu fit-territorju tal-Istat Membru li mingħandu jkun irċieva l-liċenzja operattiva valida; u

(iv) it-trasportatur tal-ajru jkun, direttament jew b’maġġoranza ta’ ishma, proprjetà tal-Istati Membri, u jkun ikkontrollat b’mod effettiv minnhom u/jew miċ-ċittadini tagħhom u/jew mill-Istati l-oħra mniżżlin fl-Anness III u/jew miċ-ċittadini ta’ dawn l-Istati l-oħra;

(b) fil-każ ta' trasportatur tal-ajru maħtur mir-Repubblika tal-Korea:

(i) ir-Repubblika tal-Korea għandha u żżomm kontroll regolatorju effettiv tat-trasportatur tal-ajru; u

(ii) parti sostanzjali tal-proprjetà u l-kontroll effettiv ta' dak it-trasportatur tal-ajru huma tar-Repubblika tal-Korea, ta' ċittadini tar-Repubblika tal-Korea, jew tat-tnejn, u t-trasportatur tal-ajru għandu liċenzja operattiva valida maħruġa mir-Repubblika tal-Korea;

(c) il-linja tal-ajru maħtura tissodisfa l-kundizzjonijiet preskritti taħt il-liġijiet u r-regolamenti li normalment japplikaw għall-operat ta' servizzi tal-ajru internazzjonali mill-parti li tikkunsidra l-applikazzjoni jew l-applikazzjonijiet.

4. Kull waħda mill-partijiet tista' tirrifjuta, tirrevoka, tissospendi jew tillimita l-awtorizzazzjoni tal-operat jew il-permessi tekniċi ta' trasportatur tal-ajru maħtur mill-parti l-oħra fejn:

(a) fil-każ ta' trasportatur tal-ajru maħtur minn Stat Membru:

(i) it-trasportatur tal-ajru ma jkunx stabbilit, skont it-Trattati tal-UE, fit-territorju tal-Istat Membru li jkun qed jaħtru jew ma jkollux liċenzja operattiva minn Stat Membru skont il-liġi tal-Unjoni Ewropea; jew

(ii) l-Istat Membru responsabbli għall-ħruġ taċ-ċertifikat tal-operatur tal-ajru tat-trasportatur tal-ajru ma jkunx jeżerċita jew iżomm kontroll regolatorju effettiv fuqu, jew l-awtorità ajrunawtika rilevanti ma tkunx identifikata b'mod ċar fil-ħatra; jew

(iii) it-trasportatur tal-ajru ma jkollux il-post prinċipali tan-negozju tiegħu fit-territorju tal-Istat Membru li mingħandu jkun irċieva l-liċenzja operattiva tiegħu; jew

(iv) it-trasportatur tal-ajru ma jkunx, direttament jew b’maġġoranza ta’ ishma, proprjetà tal-Istati Membri, u kkontrollat b’mod effettiv minnhom u/jew miċ-ċittadini tal-Istati Membri u/jew mill-Istati l-oħra mniżżlin fl-Anness III u/jew minn ċittadini ta' dawn l-Istati l-oħra; jew

(v) it-trasportatur tal-ajru jkun diġà awtorizzat li jopera skont ftehim bilaterali bejn ir-Repubblika tal-Korea u xi Stat Membru ieħor u r-Repubblika tal-Korea tista' turi li, billi jeżerċita d-drittijiet tat-traffiku skont dan il-Ftehim fuq rotta li tinkludi punt f’dak l-Istat Membru l-ieħor, ikun qed jevita r-restrizzjonijiet fuq id-drittijiet tat-traffiku imposti minn dak il-ftehim l-ieħor; jew

(vi) it-trasportatur tal-ajru jkollu ċertifikat tal-operatur tal-ajru maħruġ minn Stat Membru u ma jkun hemm l-ebda ftehim bilaterali dwar is-servizzi tal-ajru bejn ir-Repubblika tal-Korea u dak l-Istat Membru, u dak l-Istat Membru jkun ċaħħad id-drittijiet tat-traffiku lit-trasportatur tal-ajru maħtur mir-Repubblika tal-Korea;

(b) fil-każ ta' trasportatur tal-ajru maħtur mir-Repubblika tal-Korea:

(i) ir-Repubblika tal-Korea ma għandhiex il-kontroll regolatorju effettiv tat-trasportatur tal-ajru; jew

(ii) parti sostanzjali tal-proprjetà u l-kontroll effettiv ta' dak it-trasportatur tal-ajru mhumiex tar-Repubblika tal-Korea, ta' ċittadini tar-Repubblika tal-Korea, jew tat-tnejn, u t-trasportatur tal-ajru m’għandux liċenzja operattiva valida maħruġa mir-Repubblika tal-Korea;

(c) il-linja tal-ajru maħtura ma tissodisfax il-kundizzjonijiet preskritti taħt il-liġijiet u r-regolamenti li normalment japplikaw għall-operat ta' servizzi tal-ajru internazzjonali mill-parti li tagħti dawk id-drittijiet.

5. Fl-eżerċizzju tad-dritt tagħha skont il-paragrafu 4, u mingħajr preġudizzju għad-drittijiet tagħha skont il-paragrafu 4(a)(v) u (vi) ta' dan l-Artikolu, ir-Repubblika tal-Korea ma għandhiex tiddiskrimina bejn trasportaturi tal-ajru tal-Istati Membri abbażi tan-nazzjonalità.

ARTIKOLU 3

Drittijiet fir-rigward tal-kontroll regolatorju

1. Id-dispożizzjonijiet fil-paragrafu 2 ta' dan l-Artikolu għandhom jikkomplementaw id-dispożizzjonijiet korrispondenti fl-Artikoli elenkati fl-Anness II(c).

2. Fejn Stat Membru (“l-ewwel Stat Membru”) ikun ħatar trasportatur tal-ajru li l-kontroll regolatorju tiegħu hu eżerċitat u miżmum minn Stat Membru ieħor, id-drittijiet tar-Repubblika tal-Korea skont id-dispożizzjonijiet tas-sikurezza tal-ftehim bejn l-ewwel Stat Membru li jkun ħatar lit-trasportatur tal-ajru u r-Repubblika tal-Korea għandhom japplikaw indaqs fir-rigward tal-adozzjoni, l-eżerċizzju jew iż-żamma tal-istandards ta' sikurezza mit-tieni Stat Membru u fir-rigward tal-awtorizzazzjoni tal-operat ta' dak it-trasportatur tal-ajru.

ARTIKOLU 4

Tassazzjoni fuq il-fjuwil tal-avjazzjoni

1. Id-dispożizzjonijiet fil-paragrafu 2 ta’ dan l-Artikolu għandhom jikkomplementaw id-dispożizzjonijiet korrispondenti tagħhom fl-Artikoli elenkati fl-Anness II(d).

2. Minkejja kull dispożizzjoni oħra għall-kuntrarju, ma għandu jkun hemm xejn fid-dispożizzjonijiet elenkati fl-Anness II(d) li jżomm Stat Membru milli jimponi, fuq bażi nondiskriminatorja, taxxi, imposti, dazji, miżati jew ħlasijiet fuq fjuwil fornut fit-territorju tiegħu għall-użu f'inġenju tal-ajru ta' trasportatur tal-ajru maħtur mir-Repubblika tal-Korea li jopera bejn punt fit-territorju ta' dak l-Istat Membru u punt ieħor fit-territorju ta' dak l-istess Stat Membru jew fit-territorju ta' Stat Membru ieħor.

ARTIKOLU 5

Il-kompatibbiltà mar-regoli tal-kompetizzjoni

1. Minkejja kull dispożizzjoni oħra għall-kuntarju, xejn f’kull wieħed mill-ftehimiet elenkati fl-Anness I ma għandu:

(a) jiffavorixxi l-adozzjoni ta’ ftehimiet bejn impriżi, deċiżjonijiet minn assoċjazzjonijiet ta’ impriżi jew prattiki miftiehma li jipprevjenu, jgħawġu jew jirrestrinġu l-kompetizzjoni;

(b) isaħħaħ l-effetti ta’ kwalunkwe ftehim, deċiżjoni jew prattika miftiehma ta’ dan it-tip; jew

(c) jiddelega lil operaturi ekonomiċi privati r-responsabbiltà għat-teħid ta’ miżuri li jipprevjenu, jgħawġu jew jirrestrinġu l-kompetizzjoni.

2. Id-dispożizzjonijiet fil-ftehimiet elenkati fl-Anness I li huma inkompatibbli mal-paragrafu 1 ta' dan l-Artikolu m'għandhomx jiġu applikati.

ARTIKOLU 6

L-Annessi għal dan il-Ftehim

L-Annessi għal dan il-Ftehim għandhom jifformaw parti integrali minnu.

ARTIKOLU 7

Reviżjoni jew emenda

Il-Partijiet Kontraenti jistgħu, f'kull ħin, jirrevedu jew jemendaw dan il-Ftehim b’kunsens bil-miktub reċiproku.

ARTIKOLU 8

Dħul fis-seħħ

1. Dan il-Ftehim għandu jidħol fis-seħħ meta l-Partijiet Kontraenti jkunu nnotifikaw lil xulxin bil-miktub li l-proċeduri interni rispettivi tagħhom meħtieġa għad-dħul fis-seħħ tal-Ftehim tlestew.

2. Ftehimiet u arranġamenti oħra bejn l-Istati Membri u r-Repubblika tal-Korea, li fid-data tal-iffirmar ta' dan il-Ftehim, ikunu għadhom ma daħlux fis-seħħ u li ma jkunux qed jiġu applikati provviżorjament, huma elenkati fl-Anness I(b). Dan il-Ftehim għandu japplika għal dawk il-Ftehimiet u l-arranġamenti kollha mad-dħul fis-seħħ tagħhom.

ARTIKOLU 9

Terminazzjoni

1. Fil-każ li Ftehim elenkat fl-Anness I jiġi mitmum, id-dispożizzjonijiet kollha ta' dan il-Ftehim li għandhom x'jaqsmu mal-Ftehim ikkonċernat għandhom jintemmu fl-istess ħin.

2. Fil-każ li l-Ftehimiet kollha elenkati fl-Anness I jintemmu, dan il-Ftehim għandu jintemm fid-data tat-terminazzjoni tal-aħħar wieħed minn dan it-tip ta’ Ftehim.

B’XHIEDA TA’ DAN, il-firmatarji ta’ hawn taħt, awtorizzati kif xieraq, iffirmaw dan il-Ftehim.

Magħmul fi [….] f’żewġ kopji, f'dan il-[…] jum ta’ […, …] bil-lingwa Bulgara, Ċeka, Daniża, Estonjana, Finlandiża, Franċiża, Ġermaniża, Griega, Ingliża, Kroata, Latvjana, Litwana, Maltija, Olandiża, Pollakka, Portugiża, Rumena, Slovakka, Slovena, Spanjola, Taljana, Ungeriża, Żvediża u Koreana, fejn it-testi kollha huma ugwalment awtentiċi.

|  |  |
| --- | --- |
| GĦALL-UNJONI EWROPEA | GĦAR-REPUBBLIKA TAL-KOREA |

**ANNESS I**

Il-lista tal-ftehimiet imsemmijin fl-Artikolu 1 ta’ dan il-Ftehim

(a) Il-ftehimiet dwar is-servizzi tal-ajru bejn ir-Repubblika tal-Korea u l-Istati Membri tal-Unjoni Ewropea kif setgħu ġew emendati, immodifikati jew issuplimentati li, fid-data tal-iffirmar ta' dan il-Ftehim, ġew konklużi, iffirmati u/jew qed jiġu applikati provviżorjament, huma dawn:

– Il-ftehim bejn il-Gvern Federali tal-Awstrija u l-Gvern tar-Repubblika tal-Korea dwar is-Servizzi tal-Ajru bejn u li jikkonċernaw it-Territorji Rispettivi tagħhom magħmul fi Vjenna fil-15 ta' Mejju 1979, minn hawn ’il quddiem imsejjaħ “il-Ftehim bejn ir-Repubblika tal-Korea u l-Awstrija” fl-Anness II;

– Il-ftehim bejn il-Gvern tar-Renju tal-Belġju u l-Gvern tar-Repubblika tal-Korea dwar is-Servizzi tal-Ajru magħmul fi Brussell fl-20 ta’ Ottubru 1975, minn hawn ’il quddiem imsejjaħ “il-Ftehim bejn ir-Repubblika tal-Korea u l-Belġju” fl-Anness II,

– Il-ftehim bejn il-Gvern tar-Repubblika tal-Bulgarija u l-Gvern tar-Repubblika tal-Korea dwar is-Servizzi tal-Ajru bejn u lil hinn mit-Territorji Rispettivi tagħhom magħmul f’Sofija fid-19 ta’ Awwissu 1994, minn hawn ’il quddiem imsejjaħ “il-Ftehim bejn ir-Repubblika tal-Korea u l-Bulgarija” fl-Anness II,

– Il-ftehim bejn il-Gvern tar-Repubblika tal-Kroazja u l-Gvern tar-Repubblika tal-Korea dwar is-Servizzi tal-Ajru magħmul f’Zagreb fit-30 ta’ Diċembru 2015, minn hawn ’il quddiem imsejjaħ “il-Ftehim bejn ir-Repubblika tal-Korea u l-Kroazja” fl-Anness II,

– Il-ftehim bejn il-Gvern tar-Repubblika Federali Ċeka u Slovakka u l-Gvern tar-Repubblika tal-Korea dwar is-Servizzi tal-Ajru, iffirmat f'Seoul fis-26 ta' Ottubru 1990, emendat bi Ftehim bejn il-Gvern tar-Repubblika Ċeka u l-Gvern tar-Repubblika tal-Korea li jemenda l-Ftehim bejn il-Gvern tar-Repubblika Federali Ċeka u Slovakka u l-Gvern tar-Repubblika tal-Korea dwar is-Servizzi tal-Ajru, iffirmat f'Seoul fis-26 ta' Ottubru 1990, konkluż permezz ta' skambju ta' noti diplomatiċi bejn it-3 ta' Diċembru 2004 u l-14 ta' Frar 2005, minn hawn ’il quddiem imsejjaħ “il-Ftehim bejn ir-Repubblika tal-Korea u r-Repubblika Ċeka” fl-Anness II;

– Il-ftehim bejn il-Gvern tar-Repubblika tal-Korea u l-Gvern tar-Renju tad-Danimarka dwar is-Servizzi tal-Ajru Skedati bejn u lil hinn mit-territorji rispettivi tagħhom inizjalat f’Seoul fis-6 ta’ Settembru 1995, minn hawn ’il quddiem imsejjaħ “il-Ftehim bejn ir-Repubblika tal-Korea u d-Danimarka” fl-Anness II,

– Il-Ftehim dwar is-Servizzi tal-Ajru bejn il-Gvern tar-Repubblika tal-Finlandja u l-Gvern tar-Repubblika tal-Korea magħmul f’Seoul fit-12 ta’ Novembru 1996, minn hawn ’il quddiem imsejjaħ “il-Ftehim bejn ir-Repubblika tal-Korea u l-Finlandja” fl-Anness II,

– Il-ftehim bejn il-Gvern tar-Repubblika Franċiża u l-Gvern tar-Repubblika tal-Korea dwar is-Servizzi tal-Ajru magħmul f’Seoul fis-7 ta’ Ġunju 1974, minn hawn ’il quddiem imsejjaħ “il-Ftehim bejn ir-Repubblika tal-Korea u Franza” fl-Anness II,

– Il-Ftehim dwar it-Trasport bl-Ajru bejn ir-Repubblika Federali tal-Ġermanja u r-Repubblika tal-Korea magħmul f’Bonn fis-7 ta’ Marzu 1995, minn hawn ’il quddiem imsejjaħ “il-Ftehim bejn ir-Repubblika tal-Korea u l-Ġermanja” fl-Anness II,

– Il-ftehim bejn il-Gvern tar-Repubblika Ellenika u l-Gvern tar-Repubblika tal-Korea dwar is-Servizzi tal-Ajru bejn u lil hinn mit-Territorji Rispettivi tagħhom magħmul f’Ateni fil-25 ta’ Jannar 1995, minn hawn ’il quddiem imsejjaħ “il-Ftehim bejn ir-Repubblika tal-Korea u l-Greċja” fl-Anness II,

– Il-Ftehim dwar is-Servizzi tal-Ajru bejn il-Gvern tal-Ungerija u l-Gvern tar-Repubblika tal-Korea ffirmat f’Seoul fit-28 ta’ Novembru 2014, minn hawn ’il quddiem imsejjaħ “il-Ftehim bejn ir-Repubblika tal-Korea u l-Ungerija” fl-Anness II,

– Il-ftehim bejn il-Gvern tal-Gran Dukat tal-Lussemburgu u l-Gvern tar-Repubblika tal-Korea dwar is-Servizzi tal-Ajru bejn u lil hinn mit-Territorji Rispettivi tagħhom magħmul fil-Lussemburgu fis-27 ta’ Settembru 2000, minn hawn ’il quddiem imsejjaħ “il-Ftehim bejn ir-Repubblika tal-Korea u l-Lussemburgu” fl-Anness II,

– Il-ftehim bejn il-Gvern tar-Repubblika tal-Korea u l-Gvern ta’ Malta dwar is-Servizzi tal-Ajru bejn u lil hinn mit-Territorji Rispettivi tagħhom magħmul fil-Belt Valletta fil-25 ta’ Marzu 1997, minn hawn ’il quddiem imsejjaħ “il-Ftehim bejn ir-Repubblika tal-Korea u Malta” fl-Anness II,

– Il-Ftehim dwar it-Trasport bl-Ajru bejn il-Gvern tar-Renju tan-Netherlands u l-Gvern tar-Repubblika tal-Korea, magħmul fl-Aja fl-24 ta’ Ġunju 1970, minn hawn ’il quddiem imsejjaħ “il-Ftehim bejn ir-Repubblika tal-Korea u n-Netherlands” fl-Anness II,

– Il-ftehim bejn il-Gvern tar-Repubblika tal-Polonja u l-Gvern tar-Repubblika tal-Korea dwar is-Servizzi tal-Ajru magħmul f’Seoul fl-14 ta’ Ottubru 1991, minn hawn ’il quddiem imsejjaħ “il-Ftehim bejn ir-Repubblika tal-Korea u l-Polonja” fl-Anness II,

– Il-ftehim bejn il-Gvern tar-Rumanija u l-Gvern tar-Repubblika tal-Korea relatat mat-Trasport tal-Ajru Ċivili bejn u lil hinn mit-Territorji Rispettivi tagħhom magħmul f’Seoul fl-10 ta’ Marzu 1994, minn hawn ’il quddiem imsejjaħ “il-Ftehim bejn ir-Repubblika tal-Korea u r-Rumanija” fl-Anness II,

– Il-Ftehim dwar it-Trasport bl-Ajru bejn ir-Renju ta’ Spanja u r-Repubblika tal-Korea magħmul f’Seoul fil-21 ta’ Ġunju 1989, minn hawn ’il quddiem imsejjaħ “il-Ftehim bejn ir-Repubblika tal-Korea u Spanja” fl-Anness II,

– Il-ftehim bejn il-Gvern tar-Repubblika tal-Korea u l-Gvern tar-Renju tal-Iżvezja dwar is-Servizzi tal-Ajru Skedati bejn u lil hinn mit-Territorji Rispettivi tagħhom inizjalat f’Seoul fis-6 ta’ Settembru 1995, minn hawn ’il quddiem imsejjaħ “il-Ftehim bejn ir-Repubblika tal-Korea u l-Iżvezja” fl-Anness II,

– Il-ftehim bejn il-Gvern tar-Renju Unit tal-Gran Brittanja u l-Irlanda ta’ Fuq u l-Gvern tar-Repubblika tal-Korea dwar is-Servizzi tal-Ajru bejn u lil hinn mit-Territorji Rispettivi tagħhom magħmul f’Seoul fil-5 ta’ Marzu 1984, minn hawn ’il quddiem imsejjaħ “il-Ftehim bejn ir-Repubblika tal-Korea u r-Renju Unit” fl-Anness II;

(b) Il-ftehimiet dwar is-servizzi tal-ajru u arranġamenti oħra inizjalati jew iffirmati bejn ir-Repubblika tal-Korea u l-Istati Membri tal-Unjoni Ewropea kif setgħu ġew emendati, immodifikati jew issuplimentati li, fid-data tal-iffirmar ta' dan il-Ftehim, għadhom ma daħlux fis-seħħ u mhux qed jiġu applikati provviżorjament:

– Il-Ftehim dwar is-Servizzi tal-Ajru bejn il-Gvern tar-Repubblika Taljana u l-Gvern tar-Repubblika tal-Korea inizjalat f’Ruma fl-24 ta’ Marzu 2016, minn hawn ’il quddiem imsejjaħ “il-Ftehim bejn ir-Repubblika tal-Korea u l-Italja” fl-Anness II,

– Il-Ftehim dwar is-Servizzi tal-Ajru bejn il-Gvern tar-Repubblika tal-Latvja u l-Gvern tar-Repubblika tal-Korea inizjalat f’Riga fis-6 ta’ April 2018, minn hawn ’il quddiem imsejjaħ “il-Ftehim bejn ir-Repubblika tal-Korea u l-Latvja” fl-Anness II,

– Il-Ftehim dwar is-Servizzi tal-Ajru bejn ir-Repubblika Portugiża u r-Repubblika tal-Korea, iffirmat f’Seoul fil-25 ta’ Mejju 2018, minn hawn ’il quddiem imsejjaħ “il-Ftehim bejn ir-Repubblika tal-Korea u l-Portugall” fl-Anness II.

\_\_\_\_\_\_\_\_\_\_\_\_\_\_\_\_\_

**ANNESS II**

Lista ta’ Artikoli fil-Ftehimiet elenkati fl-Anness I  
u msemmija fl-Artikoli 2 u 4 ta’ dan il-Ftehim

(a) Ħatra:

– l-Artikolu 3(1), (2) u (3) tal-Ftehim bejn ir-Repubblika tal-Korea u l-Awstrija,

– l-Artikolu 3(1), (2) u (3) tal-Ftehim bejn ir-Repubblika tal-Korea u l-Belġju,

– l-Artikolu 3 tal-Ftehim bejn ir-Repubblika tal-Korea u l-Bulgarija,

– l-Artikolu 3 tal-Ftehim bejn ir-Repubblika tal-Korea u l-Kroazja,

– l-Artikolu 3 tal-Ftehim bejn ir-Repubblika tal-Korea u r-Repubblika Ċeka,

– l-Artikolu 3 tal-Ftehim bejn ir-Repubblika tal-Korea u d-Danimarka,

– l-Artikolu 3 tal-Ftehim bejn ir-Repubblika tal-Korea u l-Finlandja,

– l-Artikolu 3 tal-Ftehim bejn ir-Repubblika tal-Korea u Franza,

– l-Artikolu 3(2) u (3) tal-Ftehim bejn ir-Repubblika tal-Korea u l-Ġermanja,

– l-Artikolu 3 tal-Ftehim bejn ir-Repubblika tal-Korea u l-Greċja,

– l-Artikolu 3 tal-Ftehim bejn ir-Repubblika tal-Korea u l-Ungerija,

– l-Artikolu 7 tal-Ftehim bejn ir-Repubblika tal-Korea u l-Italja,

– l-Artikolu 4 tal-Ftehim bejn ir-Repubblika tal-Korea u l-Latvja,

– l-Artikolu 3 tal-Ftehim bejn ir-Repubblika tal-Korea u l-Lussemburgu,

– l-Artikolu 3 tal-Ftehim bejn ir-Repubblika tal-Korea u Malta,

– l-Artikolu 3(1), (2) u (3) tal-Ftehim bejn ir-Repubblika tal-Korea u n-Netherlands,

– l-Artikolu 3 tal-Ftehim bejn ir-Repubblika tal-Korea u l-Polonja,

– l-Artikolu 3 tal-Ftehim bejn ir-Repubblika tal-Korea u l-Portugall,

– l-Artikolu 3 tal-Ftehim bejn ir-Repubblika tal-Korea u r-Rumanija,

– l-Artikolu 3 tal-Ftehim bejn ir-Repubblika tal-Korea u Spanja,

– l-Artikolu 3 tal-Ftehim bejn ir-Repubblika tal-Korea u l-Iżvezja,

– l-Artikolu 4 tal-Ftehim bejn ir-Repubblika tal-Korea u r-Renju Unit;

(b) Ir-rifjut, ir-revoka, is-sospensjoni jew il-limitazzjoni tal-awtorizzazzjonijiet jew tal-permessi:

– l-Artikolu 3(4) u (5) tal-Ftehim bejn ir-Repubblika tal-Korea u l-Awstrija,

– l-Artikolu 3(4) u (5) tal-Ftehim bejn ir-Repubblika tal-Korea u l-Belġju,

– l-Artikolu 4 tal-Ftehim bejn ir-Repubblika tal-Korea u l-Bulgarija,

– l-Artikolu 4 tal-Ftehim bejn ir-Repubblika tal-Korea u l-Kroazja,

– l-Artikolu 4 tal-Ftehim bejn ir-Repubblika tal-Korea u r-Repubblika Ċeka,

– l-Artikolu 4 tal-Ftehim bejn ir-Repubblika tal-Korea u d-Danimarka,

– l-Artikolu 4 tal-Ftehim bejn ir-Repubblika tal-Korea u l-Finlandja,

– l-Artikolu 3a tal-Ftehim bejn ir-Repubblika tal-Korea u Franza,

– l-Artikolu 3(4) u (5) tal-Ftehim bejn ir-Repubblika tal-Korea u l-Ġermanja,

– l-Artikolu 4 tal-Ftehim bejn ir-Repubblika tal-Korea u l-Greċja,

– l-Artikolu 4 tal-Ftehim bejn ir-Repubblika tal-Korea u l-Ungerija,

– l-Artikolu 8 tal-Ftehim bejn ir-Repubblika tal-Korea u l-Italja,

– l-Artikolu 5 tal-Ftehim bejn ir-Repubblika tal-Korea u l-Latvja,

– l-Artikolu 4 tal-Ftehim bejn ir-Repubblika tal-Korea u l-Lussemburgu,

– l-Artikolu 4 tal-Ftehim bejn ir-Repubblika tal-Korea u Malta,

– l-Artikolu 3(4-5) tal-Ftehim bejn ir-Repubblika tal-Korea u n-Netherlands,

– l-Artikolu 4 tal-Ftehim bejn ir-Repubblika tal-Korea u l-Polonja,

– l-Artikolu 4 tal-Ftehim bejn ir-Repubblika tal-Korea u l-Portugall,

– l-Artikolu 4 tal-Ftehim bejn ir-Repubblika tal-Korea u r-Rumanija,

– l-Artikolu 4 tal-Ftehim bejn ir-Repubblika tal-Korea u Spanja,

– l-Artikolu 4 tal-Ftehim bejn ir-Repubblika tal-Korea u l-Iżvezja,

– l-Artikolu 5 tal-Ftehim bejn ir-Repubblika tal-Korea u r-Renju Unit;

(c) Kontroll regolatorju:

– l-Artikolu 7 tal-Ftehim bejn ir-Repubblika tal-Korea u l-Awstrija,

– l-Artikolu 7 tal-Ftehim bejn ir-Repubblika tal-Korea u l-Belġju,

– l-Artikolu 10 tal-Ftehim bejn ir-Repubblika tal-Korea u l-Bulgarija,

– l-Artikolu 7 tal-Ftehim bejn ir-Repubblika tal-Korea u l-Kroazja,

– l-Artikolu 8 tal-Ftehim bejn ir-Repubblika tal-Korea u r-Repubblika Ċeka,

– l-Artikolu 17A tal-ftehim bejn ir-Repubblika tal-Korea u d-Danimarka,

– l-Artikolu 9 tal-Ftehim bejn ir-Repubblika tal-Korea u l-Finlandja,

– il-klawżola tas-sikurezza miftiehma bejn il-Korea u Franza fit-23 ta' Mejju 2002,

– l-Artikolu 8 tal-Ftehim bejn ir-Repubblika tal-Korea u l-Greċja,

– l-Artikolu 9 tal-Ftehim bejn ir-Repubblika tal-Korea u l-Ungerija,

– l-Artikolu 10 tal-Ftehim bejn ir-Repubblika tal-Korea u l-Italja,

– l-Artikolu 15 tal-Ftehim bejn ir-Repubblika tal-Korea u l-Latvja,

– l-Artikolu 6 tal-Ftehim bejn ir-Repubblika tal-Korea u l-Lussemburgu,

– l-Artikolu 7 tal-Ftehim bejn ir-Repubblika tal-Korea u Malta,

– l-Artikolu tas-sikurezza miftiehem bejn il-Korea u n-Netherlands fit-13 ta' Settembru 2002,

– l-Artikolu 14 tal-Ftehim bejn ir-Repubblika tal-Korea u l-Portugall,

– l-Artikolu 8 tal-Ftehim bejn ir-Repubblika tal-Korea u r-Rumanija,

– l-Artikolu tas-sikurezza miftiehem bejn il-Korea u Spanja fil-15 ta' Diċembru 2005,

– l-Artikolu 17A tal-ftehim bejn ir-Repubblika tal-Korea u l-Iżvezja,

– l-Artikolu tas-sikurezza miftiehem bejn il-Korea u r-Renju Unit fid-29 ta' Ġunju 2001;

(d) Tassazzjoni fuq il-fjuwil tal-avjazzjoni:

– l-Artikolu 4 tal-Ftehim bejn ir-Repubblika tal-Korea u l-Awstrija,

– l-Artikolu 4 tal-Ftehim bejn ir-Repubblika tal-Korea u l-Belġju,

– l-Artikolu 5 tal-Ftehim bejn ir-Repubblika tal-Korea u l-Bulgarija,

– l-Artikolu 10 tal-Ftehim bejn ir-Repubblika tal-Korea u l-Kroazja,

– l-Artikolu 5 tal-Ftehim bejn ir-Repubblika tal-Korea u r-Repubblika Ċeka,

– l-Artikolu 5 tal-Ftehim bejn ir-Repubblika tal-Korea u d-Danimarka,

– l-Artikolu 5 tal-Ftehim bejn ir-Repubblika tal-Korea u l-Finlandja,

– l-Artikolu 4 tal-Ftehim bejn ir-Repubblika tal-Korea u Franza,

– l-Artikolu 5 tal-Ftehim bejn ir-Repubblika tal-Korea u l-Ġermanja,

– l-Artikolu 5 tal-Ftehim bejn ir-Repubblika tal-Korea u l-Greċja,

– l-Artikolu 6 tal-Ftehim bejn ir-Repubblika tal-Korea u l-Ungerija,

– l-Artikolu 12 tal-Ftehim bejn ir-Repubblika tal-Korea u l-Italja,

– l-Artikolu 7 tal-Ftehim bejn ir-Repubblika tal-Korea u l-Latvja,

– l-Artikolu 8 tal-Ftehim bejn ir-Repubblika tal-Korea u l-Lussemburgu,

– l-Artikolu 5 tal-Ftehim bejn ir-Repubblika tal-Korea u Malta,

– l-Artikolu 4 tal-Ftehim bejn ir-Repubblika tal-Korea u n-Netherlands,

– l-Artikolu 5 tal-Ftehim bejn ir-Repubblika tal-Korea u l-Polonja,

– l-Artikolu 6 tal-Ftehim bejn ir-Repubblika tal-Korea u l-Portugall,

– l-Artikolu 5 tal-Ftehim bejn ir-Repubblika tal-Korea u r-Rumanija,

– l-Artikolu 5 tal-Ftehim bejn ir-Repubblika tal-Korea u Spanja,

– l-Artikolu 5 tal-Ftehim bejn ir-Repubblika tal-Korea u l-Iżvezja,

– l-Artikolu 6 tal-Ftehim bejn ir-Repubblika tal-Korea u r-Renju Unit.

\_\_\_\_\_\_\_\_\_\_\_\_\_\_\_\_\_

**ANNESS III**

Lista ta’ Stati oħrajn imsemmija fl-Artikolu 2 ta’ dan il-Ftehim

(a) L-Iżlanda (skont il-Ftehim dwar iż-Żona Ekonomika Ewropea);

(b) Il-Prinċipat tal-Liechtenstein (skont il-Ftehim dwar iż-Żona Ekonomika Ewropea);

(c) Ir-Renju tan-Norveġja (skont il-Ftehim dwar iż-Żona Ekonomika Ewropea);

(d) Il-Konfederazzjoni Svizzera (skont il-Ftehim bejn il-Komunità Ewropea u l-Konfederazzjoni Svizzera dwar it-Trasport bl-Ajru).

\_\_\_\_\_\_\_\_\_\_\_\_\_\_\_\_\_\_